b"\n_START_ARTICLE_\nM\xc3\xa5ns Zelmerl\xc3\xb6w\n_START_SECTION_\nTaustaa\n_START_PARAGRAPH_\nM\xc3\xa5ns Zelmerl\xc3\xb6win \xc3\xa4iti Birgitta Sahl\xc3\xa9n on logopedian professori Lundin yliopistossa ja is\xc3\xa4 Sven-Olof Zelmerl\xc3\xb6w kirurgiaan erikoistunut l\xc3\xa4\xc3\xa4k\xc3\xa4ri. Zelmerl\xc3\xb6w k\xc3\xa4vi Lundin lukion musiikkilinjalla ja keskittyi musiikillisesti eniten kuorolauluun. Jo vuonna 2002 h\xc3\xa4n oli mukana musikaalissa Joseph and the Amazing Technicolor Dreamcoat, jossa h\xc3\xa4n esitti yht\xc3\xa4 Joosefin yhdest\xc3\xa4toista veljest\xc3\xa4. Musikaali esitettiin Malm\xc3\xb6n Slagthusetissa.\n_START_SECTION_\n2005\xe2\x80\x932006\n_START_PARAGRAPH_\nZelmerl\xc3\xb6w kilpaili vuonna 2005 Ruotsin Idols-kilpailussa, jossa h\xc3\xa4n sijoittui viidenneksi. Ennen l\xc3\xa4pimurtoaan h\xc3\xa4n teki kes\xc3\xa4t\xc3\xb6it\xc3\xa4 G. Svenssons Krog -ravintolassa Torekovissa. Vuonna 2006 Zelmerl\xc3\xb6w voitti Ruotsin Tanssii t\xc3\xa4htien kanssa -kilpailun parinsa Maria Bildin kanssa. Vuoden j\xc3\xa4lkimm\xc3\xa4isell\xc3\xa4 puoliskolla h\xc3\xa4n esitti p\xc3\xa4\xc3\xa4osaa, Danny Zukoa, Grease-musikaalissa, jota esitettiin Malm\xc3\xb6ss\xc3\xa4.\n_START_SECTION_\n2007\xe2\x80\x932008\n_START_PARAGRAPH_\nZelmerl\xc3\xb6w p\xc3\xa4\xc3\xa4si Melodifestivalenin finaaliin vuonna 2007 kappaleella \xe2\x80\x9dCara Mia\xe2\x80\x9d. H\xc3\xa4n sijoittui lopulta toiseksi 171 pisteell\xc3\xa4 saatuaan toiseksi eniten katsoja\xc3\xa4\xc3\xa4ni\xc3\xa4. Kappale voitti viisufanien Second Chance Contestin ja Nationals Finals Song Contestin samana vuonna. \xe2\x80\x9dCara Mia\xe2\x80\x9d k\xc3\xa4v\xc3\xa4isi my\xc3\xb6s Ruotsin singlemyyntilistan k\xc3\xa4rkipaikalla. Zelmerl\xc3\xb6w esitti kappaletta televisiossa muun muassa Alls\xc3\xa5ng p\xc3\xa5 Skansen -ohjelmassa. _NEWLINE_Loppuvuodesta 2007 Zelmerl\xc3\xb6w juonsi lasten laulukilpailua Lilla Melodifestivalenia. H\xc3\xa4n oli my\xc3\xb6s mukana Footloose-musikaalissa, jossa h\xc3\xa4n esitti Tommy-nimist\xc3\xa4 roistoa. Musikaalin ensi-ilta oli 8. marraskuuta 2007 G\xc3\xb6teborgin Storan-teatterissa, ja sit\xc3\xa4 esitettiin my\xc3\xb6s Tukholmassa helmikuusta 2008 l\xc3\xa4htien. Vuonna 2008 Zelmerl\xc3\xb6w oli mukana my\xc3\xb6s Diggiloo-iskelm\xc3\xa4kiertueella, jossa esiintyiv\xc3\xa4t h\xc3\xa4nen lis\xc3\xa4kseen tutut ruotsalaist\xc3\xa4hdet, kuten Lasse Holm, Lotta Engberg ja Nanne Gr\xc3\xb6nvall.\n_START_SECTION_\n2009\xe2\x80\x932011\n_START_PARAGRAPH_\nZelmerl\xc3\xb6w osallistui toistamiseen Melodifestivaleniin vuonna 2009 kappaleella Hope & Glory (s\xc3\xa4velt\xc3\xa4nyt Fredrik Kempe ja Henrik Wikstr\xc3\xb6m; sanoittanut M\xc3\xa5ns Zelmerl\xc3\xb6w ja Fredrik Kempe). H\xc3\xa4n kuvasi kappaletta \xe2\x80\x9dmahtipontisemmaksi ja viel\xc3\xa4 vahvemmaksi kuin Cara Mia\xe2\x80\x9d. Kappale p\xc3\xa4\xc3\xa4si suoraan finaaliin toisesta alkukilpailusta. Finaalissa kappale oli k\xc3\xa4rkipaikalla raatien antamien pisteiden j\xc3\xa4lkeen, mutta katsojien \xc3\xa4\xc3\xa4net pudottivat sen kuitenkin nelj\xc3\xa4nnelle sijalle kokonaispistem\xc3\xa4\xc3\xa4r\xc3\xa4ll\xc3\xa4 144._NEWLINE_Vuonna 2009 Zelmerl\xc3\xb6w osallistui S\xc3\xa5 ska det l\xc3\xa5ta -ohjelmaan Lill Lindforsin parina. H\xc3\xa4n esiintyi my\xc3\xb6s Alls\xc3\xa5ng p\xc3\xa5 Skansen -ohjelmassa ja toimi kes\xc3\xa4ll\xc3\xa4 suorana l\xc3\xa4hetyksen\xc3\xa4 Gr\xc3\xb6na Lundin huvipuistosta l\xc3\xa4hetett\xc3\xa4v\xc3\xa4n Sommarkrysset-lauluohjelman juontajana. Zelmerl\xc3\xb6w teki The MZW Tour -nimisen kiertueen, jossa oli mukana viisihenkinen b\xc3\xa4ndi ja nelj\xc3\xa4 tanssijaa. Kiertue k\xc3\xa4ynnistyi V\xc3\xa4ster\xc3\xa5sista kes\xc3\xa4kuun lopussa ja p\xc3\xa4\xc3\xa4ttyi elokuun puoliv\xc3\xa4liss\xc3\xa4 Kristinestadiin. Zelmerl\xc3\xb6w esiintyi my\xc3\xb6s kruununprinsessa Victorian syntym\xc3\xa4p\xc3\xa4iv\xc3\xa4juhlassa, joka esitettiin perinteisesti Ruotsin televisiossa 14. hein\xc3\xa4kuuta._NEWLINE_Zelmerl\xc3\xb6w oli vierailevana tuomarina Dansbandskampen-ohjelmassa, jossa kyseisen jakson teemana olivat h\xc3\xa4nen kappaleensa. Marraskuussa 2009 paljastettiin, ett\xc3\xa4 Zelmerl\xc3\xb6w juontaa seuraavan vuoden Melodifestivalenin yhdess\xc3\xa4 Dolph Lundgrenin ja Christine Meltzerin kanssa. H\xc3\xa4n sai my\xc3\xb6s Romeon roolin uudessa Romeo ja Julia -musikaalissa. Zelmerl\xc3\xb6w vieraili Jakten p\xc3\xa5 Julia -ohjelman muutamassa jaksossa. Ohjelman voittaja Lisette Pagler p\xc3\xa4\xc3\xa4si musikaalin toiseen p\xc3\xa4\xc3\xa4rooliin Zelmerl\xc3\xb6win rinnalle. Musikaalin ensi-ilta oli 31. joulukuuta 2009 G\xc3\xb6ta Lejon -teatterissa._NEWLINE_Zelmerl\xc3\xb6w kirjoitti kappaleen \xe2\x80\x9dVarenda veranda\xe2\x80\x9d yhteisty\xc3\xb6ss\xc3\xa4 Peter Wennerbergin kanssa Elisa's-tanssiyhtyeelle vuoden 2010 Dansbandskampeniin. Kappale oli mukana yhtyeen vuonna 2011 ilmestyneell\xc3\xa4 albumilla Det h\xc3\xa4r \xc3\xa4r bara b\xc3\xb6rjan. Zelmerl\xc3\xb6w julkaisi itse jouluksi 2010 sooloalbumin Christmas with Friends._NEWLINE_Kev\xc3\xa4\xc3\xa4n 2011 aikana Zelmerl\xc3\xb6w esiintyi Romeo ja Julia -musikaalissa. Helmikuussa paljastettiin, ett\xc3\xa4 h\xc3\xa4nest\xc3\xa4 tulee uusi juontaja Alls\xc3\xa5ng p\xc3\xa5 Skansen -ohjelmaan, sill\xc3\xa4 h\xc3\xa4nen edelt\xc3\xa4j\xc3\xa4ns\xc3\xa4 Anders Lundin oli p\xc3\xa4\xc3\xa4tt\xc3\xa4nyt j\xc3\xa4tt\xc3\xa4\xc3\xa4 ohjelman. Zelmerl\xc3\xb6w valittiin Vuoden skoonelaiseksi 2011. Loppuvuodesta h\xc3\xa4n julkaisi joululevyn K\xc3\xa4ra vinter.\n_START_SECTION_\n2012\xe2\x80\x932014\n_START_PARAGRAPH_\nM\xc3\xa5ns Zelmerl\xc3\xb6win single \xe2\x80\x9dEtt lyckligt slut\xe2\x80\x9d julkaistiin vuonna 2012 yhteisty\xc3\xb6ss\xc3\xa4 Lasten sy\xc3\xb6p\xc3\xa4s\xc3\xa4\xc3\xa4ti\xc3\xb6 (Barncancerfondenin) kanssa. Samana vuonna Zelmerl\xc3\xb6w oli mukana Ruotsin television SVT:n viisupaneeliohjelmassa Inf\xc3\xb6r Eurovision Song Contest. Lundilainen Grandiosa S\xc3\xa4llskapet valitsi h\xc3\xa4net vuoden lundilaiseksi._NEWLINE_Zelmerl\xc3\xb6w juonsi Alls\xc3\xa5ng p\xc3\xa5 Skansenia kolmena per\xc3\xa4kk\xc3\xa4isen\xc3\xa4 kes\xc3\xa4n\xc3\xa4, mutta kes\xc3\xa4n 2013 viimeisess\xc3\xa4 jaksossa h\xc3\xa4n ilmoitti, ettei aio jatkaa teht\xc3\xa4v\xc3\xa4ss\xc3\xa4. Joulukuussa 2014 SVT ilmoitti, ett\xc3\xa4 ohjelman uudeksi juontajaksi on valittu Petra Marklund._NEWLINE_Zelmerl\xc3\xb6w osallistui lauluntekij\xc3\xa4n\xc3\xa4 vuoden 2013 Melodifestivaleniin. Kappale \xe2\x80\x9dHello Goodbye\xe2\x80\x9d, jonka esittiv\xc3\xa4t Eric Segerstedt ja Tone Damli, p\xc3\xa4\xc3\xa4si alkukilpailusta jatkoon mutta ei kuitenkaan selviytynyt finaaliin. Syksyll\xc3\xa4 2013 Zelmerl\xc3\xb6w esitti p\xc3\xa4\xc3\xa4osaa Sp\xc3\xb6k!-musikaalin uudessa versiossa. Siin\xc3\xa4 esiintyiv\xc3\xa4t h\xc3\xa4nen lis\xc3\xa4kseen muun muassa Loa Falkman, Sussi Eriksson ja Lena Philipsson.\n_START_SECTION_\n2015\xe2\x80\x93\n_START_PARAGRAPH_\nZelmerl\xc3\xb6w kilpaili vuoden 2015 Melodifestivalenissa kappaleella \xe2\x80\x9dHeroes\xe2\x80\x9d. H\xc3\xa4n sai yhteens\xc3\xa4 288 pistett\xc3\xa4 ja voitti kilpailun. H\xc3\xa4nen voittomarginaalinsa (150 pistett\xc3\xa4) toiseksi tulleeseen on Melodifestivalenin historian suurin. Zelmerl\xc3\xb6w p\xc3\xa4\xc3\xa4si edustamaan Ruotsia Euroviisuihin ja voitti vuoden 2015 kilpailun pistein 365._NEWLINE_14. joulukuuta 2015 SVT ilmoitti ett\xc3\xa4 Zelmerl\xc3\xb6w juontaa Eurovision laulukilpailu 2016 Petra Meden kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nZelmerl\xc3\xb6w oli parisuhteessa laulaja Marie Serneholtin kanssa maaliskuusta 2008 kes\xc3\xa4\xc3\xa4n 2011. Vuonna 2017 h\xc3\xa4n kihlautui uuden tytt\xc3\xb6yst\xc3\xa4v\xc3\xa4ns\xc3\xa4 Ciara Jansonin kanssa, heille syntyi poika vuonna 2018 ja he avioituivat syyskuussa 2019 Kroatiassa. Perheeseen kuuluu my\xc3\xb6s Jansonin poika h\xc3\xa4nen edellisest\xc3\xa4 suhteestaan."